KIRJALLINEN KYSYMYS P-2209/02 esittäjä(t): Ian Hudghton (Verts/ALE) komissiolle. Turvakypärien tai -päähineiden arvonlisävero Yhdistyneessä kuningaskunnassa.



Virallinen lehti nro 242 E , 09/10/2003 s. 0011 - 0011



KIRJALLINEN KYSYMYS P-2209/02 esittäjä(t): Ian Hudghton (Verts/ALE) komissiolle (12. heinäkuuta 2002) Aihe: Turvakypärien tai -päähineiden arvonlisävero Yhdistyneessä kuningaskunnassa Liikevaihtoverolainsäädännön yhdenmukaistamisesta annetun kuudennen neuvoston direktiivin liitteessä H vahvistetaan tuotteet ja palvelut, joihin voidaan soveltaa alennettua arvonlisäveroa. Euroopan yhteisön jäsenvaltioissa sovellettavia alv-kantoja koskevassa komission asiakirjassa on mainittu, että Yhdistyneessä kuningaskunnassa sovelletaan nollaveroa moottoripyörä- ja polkupyöräkypäriin. Voisiko komissio selvittää, mitä liitteen H kategoriaa Yhdistyneen kuningaskunnan hallitus on käyttänyt perustellakseen nollaveron soveltamista näihin tuotteisiin? Voisiko komissio antaa lisäksi mielipiteensä, voitaisiinko ratsastajien käyttämiin turvapäähineisiin soveltaa Yhdistyneen kuningaskunnan käyttämiä määritelmiä, joiden perusteella moottoripyörä- ja polkupyöräkypärät vapautetaan arvonlisäverosta? Frits Bolkesteinin komission puolesta antama vastaus (13. syyskuuta 2002) Yhteisön arvonlisäverolainsäädännössä kuudennen alv-direktiivin (77/388/ETY(1)) 12 artiklan 3 kohdan a alakohdassa säädetään, että jäsenvaltiot voivat soveltaa alennettua, vähintään viiden prosentin alv-kantaa direktiivin liitteessä H mainittuihin tavaroihin ja palveluihin. Koska liite H ei koske turvakypäriä, niihin pitäisi soveltaa tavanomaista alv-kantaa. Tämän lisäksi eräät jäsenvaltiot ovat direktiivistä käytyjen neuvottelujen tai yhteisöön liittymisestä käytyjen neuvottelujen perusteella saaneet pitää voimassa erillisiä sääntöjä tietyillä alueilla, mistä esimerkkinä on Yhdistyneen kuningaskunnan nollavero. Näiden sääntöjen mukaan jäsenvaltiot, jotka sovelsivat poikkeuksellisia verokantoja 1. tammikuuta 1991, voivat jatkaa näiden verokantojen soveltamista siirtymäkauden aikana kuudennen alv-direktiivin 28 artiklassa säädettyjen edellytysten mukaisesti. Nämä säännöt ovat tarkoitettu sovellettavaksi siirtymäkaudella ja odotettaessa neuvoston yksimielistä hyväksyntää lopullisesta alv-järjestelmästä, joka edellyttää huomattavasti suurempaa yhdenmukaisuutta. Neuvosto ei ole tähän mennessä ollut halukas muutosten hyväksymiseen. Koska alennettuja verokantoja koskevat säännökset ovat poikkeus tavanomaisiin sääntöihin, joiden mukaan tavanomaista alv-kantaa sovelletaan kulutusverona kaikkiin verotettaviin liiketoimiin, niitä pitäisi tulkita mahdollisimman rajoittavasti kilpailun vääristymisen välttämiseksi. Tämä pätee nollaverokantoihin vielä enemmän, koska ne ovat joillekin jäsenvaltioille myönnettyjä erityisiä poikkeuksia. Komissio katsoo, että tämänhetkistä Yhdistyneen kuningaskunnan nollaverokantaa ei voida laajentaa koskemaan ratsastajien käyttämiä turvapäähineitä. (1) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977, direktiivi sellaisena kuin se on viimeksi muutettuna direktiivillä 2002/38/EY, EYVL L 128, 15.5.2002.